Document ID: 32015D0348

KOMISJONI RAKENDUSOTSUS (EL) 2015/348,
2. märts 2015,
milles käsitletakse Euroopa Parlamendi ja nõukogu määruse (EÜ) nr 549/2004 kohaselt esitatud riiklikes või funktsionaalse õhuruumiosa kavades sisalduvate teatavate eesmärkide kooskõla kogu Euroopa Liidule teiseks võrdlusperioodiks seatud tulemuseesmärkidega
(teatavaks tehtud numbri C(2015) 1293 all)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 10. märtsi 2004. aasta määrust (EÜ) nr 549/2004, millega sätestatakse raamistik ühtse Euroopa taeva loomiseks (raammäärus), (1) eriti selle artikli 11 lõike 3 punkti c,
ning arvestades järgmist:
(1)
Vastavalt määrusele (EÜ) nr 549/2004 peavad liikmesriigid vastu võtma riiklikud või funktsionaalse õhuruumiosa kavad, mis sisaldavad siduvaid riiklikke eesmärke või eesmärke funktsionaalsete õhuruumiosade tasandil, et tagada kooskõla kogu Euroopa Liitu hõlmavate tulemuseesmärkidega. Lisaks on kõnealuses määruses sätestatud, et komisjon peab hindama eespool nimetatud eesmärkide kooskõla määruse (EÜ) nr 549/2004 artikli 11 lõike 6 punktis d osutatud hindamiskriteeriumide alusel, ja komisjon võib võtta vastu otsuse anda välja soovitusi, kui ta teeb kindlaks, et kõnealuseid kriteeriume ei ole järgitud. Sellekohased üksikasjalikud eeskirjad on sätestatud komisjoni rakendusmääruses (EL) nr 390/2013 (2).
(2)
Komisjoni rakendusotsusega 2014/132/EL (3) võeti teiseks võrdlusperioodiks (2015-2019) vastu kogu ELi hõlmavad tulemuseesmärgid põhilistes tulemusvaldkondades, nagu ohutus, keskkond, läbilaskevõime ja kulutõhusus.
(3)
Liikmesriigid esitasid 1. juuliks 2014 komisjonile tulemuslikkuse kavad, mis kõik olid koostatud funktsionaalse õhuruumiosa tasandil. Mitu liikmesriiki esitasid esmalt vaid esialgse kavandi. Lisaks täiendati ja parandati mitut kava hiljem, kusjuures viimane esitati 9. jaanuaril 2015. Komisjon on hinnangu andmisel lähtunud kõige hilisemast teabest.
(4)
Tulemuslikkuse hindamise asutus, kes abistab komisjoni vastavalt rakendusmääruse (EL) nr 390/2013 artiklile 3 tulemuslikkuse kava rakendamisel, esitas komisjonile esmase hindamisaruande 7. oktoobril 2014 ja kõnealuse aruande ajakohastatud versiooni 15. detsembril 2014. Lisaks esitas tulemuslikkuse hindamise asutus komisjonile aruanded, mis põhinesid riiklikelt järelevalveasutustelt saadud teabel rakendusmääruse (EL) nr 390/2013 artikli 18 lõike 4 kohaselt esitatud tulemuslikkuskavade ja tulemuseesmärkide jälgimise kohta.
(5)
Ohutusega seotud põhilise tulemusvaldkonna puhul on hinnatud liikmesriikide poolt ohutusjuhtimise tulemuslikkuse ja riskianalüüsi vahendi (RAT) metoodikal põhinevate raskusastmete kohaldamise kohta esitatud eesmärkide kooskõla rakendusmääruse (EL) nr 390/2013 IV lisa punktis 2 sätestatud põhimõtete alusel. Kõnealuse hindamise käigus on selgunud, et kõik liikmesriikide poolt funktsionaalsete õhuruumiosade FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB ja SW FAB kohta seatud eesmärgid on kooskõlas kogu ELi hõlmava asjakohase tulemuseesmärgiga.
(6)
Keskkonnaga seotud põhilise tulemusvaldkonna puhul on hinnatud liikmesriikide esitatud eesmärkide kooskõla rakendusmääruse (EL) nr 390/2013 IV lisa punktis 3 sätestatud põhimõtete alusel, kasutades asjakohase funktsionaalse õhuruumiosa marsruutlennu horisontaalse osa tegeliku trajektoori keskmise tõhususe näitaja kontrollväärtusi, mille kohaldamise korral on tagatud, et ELi tasandil täidetakse kogu ELi hõlmav tulemuseesmärk, mille on välja arvutanud võrgu haldusasutus ja mis on sätestatud võrgu operatiivkava (2014-2018/2019) kõige viimases, 2014. aasta juunis avaldatud versioonis (edaspidi „võrgu operatiivkava”). Kõnealuse hindamise käigus on selgunud, et kõik liikmesriikide funktsionaalsete õhuruumiosade FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB ja SW FAB kohta seatud eesmärgid on kooskõlas kogu ELi hõlmava asjakohase tulemuseesmärgiga.
(7)
Läbilaskevõimega seotud põhilise tulemusvaldkonna puhul on hinnatud liikmesriikide poolt lennuliiklusvoo juhtimisest tulenevate marsruutlennu hilinemiste (ATFM-hilinemiste) kohta esitatud eesmärkide kooskõla rakendusmääruse (EL) nr 390/2013 IV lisa punktis 4 sätestatud põhimõtete alusel, kasutades asjakohase funktsionaalse õhuruumiosa läbilaskevõimega seotud kontrollväärtusi, mille kohaldamise korral on tagatud, et ELi tasandil täidetakse kogu ELi hõlmav tulemuseesmärk, mille on välja arvutanud võrgu haldusasutus ja mis on sätestatud võrgu operatiivkavas. Kõnealuse hindamise käigus on selgunud, et Ühendkuningriigi ja Iirimaa poolt nende ühise funktsionaalse õhuruumiosa (UK-IR FAB), Poola ja Leedu poolt nende ühise funktsionaalse õhuruumiosa (Baltic FAB), Taani ja Rootsi poolt nende ühise funktsionaalse õhuruumiosa (DK-SE FAB) ning Eesti, Soome ja Läti poolt nende ühise funktsionaalse õhuruumiosa (NEFAB) kohta esitatud eesmärgid on kooskõlas kogu ELi hõlmava asjakohase tulemuseesmärgiga.
(8)
Kulutõhususega seotud põhilise tulemusvaldkonna puhul on hinnatud liikmesriikide poolt marsruudi kindlaksmääratud ühikuhindade kohta esitatud eesmärke rakendusmääruse (EL) nr 390/2013 IV lisa punktis 5 koostoimes punktiga 1 sätestatud põhimõtete alusel, võttes arvesse marsruudi kindlaksmääratud ühikuhindade arengusuundumusi teisel võrdlusperioodil ning nii esimest kui ka teist võrdlusperioodi hõlmaval kombineeritud võrdlusperioodil (2012-2019), teenuseühikute arvu (lennuliiklusprognoos) ja marsruudi kindlaksmääratud ühikuhindu võrrelduna selliste liikmesriikide ühikuhindadega, millel on samasugune kasutus- ja majanduskeskkond. Kõnealuse hindamise käigus on selgunud, et Ühendkuningriigi ja Iirimaa poolt nende ühise funktsionaalse õhuruumiosa (UK-IR FAB), Poola ja Leedu poolt nende funktsionaalse õhuruumiosa (Baltic FAB), Küprose, Kreeka ja Malta poolt nende ühise funktsionaalse õhuruumiosa (Blue Med FAB), Bulgaaria ja Rumeenia poolt nende ühise funktsionaalse õhuruumiosa (Danube FAB), Horvaatia, Tšehhi Vabariigi, Sloveenia ja Ungari poolt nende ühise funktsionaalse õhuruumiosa (FABCE), Portugali ja Hispaania (nii Hispaania mandriosas kui ka Hispaania Kanaari saarte aeronavigatsioonitasude sissenõudmise piirkonnas) poolt nende ühise funktsionaalse õhuruumiosa (FAB SW), Taani ja Rootsi poolt nende ühise funktsionaalse õhuruumiosa (DK-SE FAB) ning Eesti, Soome ja Läti poolt nende ühise funktsionaalse õhuruumiosa (NEFAB) kohta esitatud eesmärgid on kooskõlas kogu ELi hõlmava asjakohase tulemuseesmärgiga.
(9)
Seepärast on komisjon seisukohal, et Ühendkuningriigi ja Iirimaa ühise funktsionaalse õhuruumiosa (UK-IR FAB), Taani ja Rootsi ühise funktsionaalse õhuruumiosa (DK-SE FAB) tulemuslikkuse kavas, Poola ja Leedu ühise funktsionaalse õhuruumiosa (Baltic FAB) ning Eesti, Soome ja Läti ühise funktsionaalse õhuruumiosa (NEFAB) tulemuslikkuse kavades sisalduvad eesmärgid on kooskõlas kogu ELi hõlmavate asjakohaste tulemuseesmärkidega kõigis neljas põhilises tulemusvaldkonnas. Lisaks sellele on komisjon seisukohal, et Belgia, Luksemburgi, Prantsusmaa, Saksamaa ja Madalmaade poolt nende ühise funktsionaalse õhuruumiosa (FABEC), Austria, Horvaatia, Tšehhi Vabariigi, Ungari, Slovakkia ja Sloveenia poolt nende ühise funktsionaalse õhuruumiosa (FABCE), Küprose, Kreeka, Itaalia ja Malta poolt nende ühise funktsionaalse õhuruumiosa (Blue Med FAB), Bulgaaria ja Rumeenia poolt nende ühise funktsionaalse õhuruumiosa (Danube FAB) ning Portugali ja Hispaania poolt nende ühise funktsionaalse õhuruumiosa (SW FAB) kohta esitatud eesmärgid on kooskõlas kogu ELi hõlmavate tulemuseesmärkidega ohutuse ja keskkonnaga seotud põhilistes tulemusvaldkondades. Samuti on komisjon seisukohal, et Küprose, Kreeka ja Malta poolt nende ühise funktsionaalse õhuruumiosa (Blue Med FAB), Bulgaaria ja Rumeenia poolt nende ühise funktsionaalse õhuruumiosa (Danube FAB), Horvaatia, Tšehhi Vabariigi, Sloveenia ja Ungari poolt nende ühise funktsionaalse õhuruumiosa (FAB CE) ning Portugali ja Hispaania poolt nende ühise funktsionaalse õhuruumiosa (SW FAB) kohta esitatud eesmärgid on kooskõlas kogu ELi hõlmavate tulemuseesmärkidega kulutõhususega seotud põhilises tulemusvaldkonnas. Seepärast ei ole eespool nimetatud eesmärkide puhul vaja anda riiklikele järelevalveasutustele soovitusi esitada läbivaadatud tulemuseesmärgid. Liikmesriikide selliste eespool loetletud eesmärkide kohta, mis ei ole kooskõlas kogu ELi hõlmavate asjakohaste tulemuseesmärkidega, on komisjon välja andnud soovitused, mis on sätestatud komisjoni rakendusotsuses, milles käsitletakse ELi hõlmavate tulemuseesmärkidega vastuolus olevaid eesmärke (C(2015)1263).
(10)
Käesoleva otsusega ettenähtud meetmed on kooskõlas ühtse taeva komitee arvamusega,
ON VASTU VÕTNUD KÄESOLEVA OTSUSE:
Artikkel 1
Määruse (EÜ) nr 549/2004 kohaselt esitatud tulemuslikkuskavades sisalduvad eesmärgid, mis on loetletud käesoleva määruse lisas, on kooskõlas kogu ELi jaoks teiseks võrdlusperioodiks seatud tulemuseesmärkidega, mis on sätestatud rakendusotsuses 2014/132/EL.
Artikkel 2
Käesolev otsus on adresseeritud liikmesriikidele.
Brüssel, 2. märts 2015

Labels: 11
8
4
20